《山中有桂树》
宋代·李复

山中有桂树，樛虬散岩曲。
高枝动秋风，霜凝不改绿。
美人与世远，啸歌乐幽独。
挥手弄浮云，寒光满空谷。
忽忽自搔首，神驰逐清躅。
何时山下泉，一濯飞尘足。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。